SKRIFTLIG FORESPØRGSEL E-3480/02

af Francesco Fiori (PPE-DE)og Paolo Bartolozzi (PPE-DE) til Kommissionen

(6. december 2002)

Om: Olivenolie

Den 13. juni 2002 vedtoges forordning (EF) nr. 1019/2002(1) om handelsnormer for olivenolie. Den trådte i kraft den 1. november 2002, og det fastsættes heri, at færdigpakninger højst må rumme 5 l, at emballagen skal være forsynet med en åbningsordning, der ikke mere er intakt, når den har været brugt første gang, og at den skal være mærket. Med forordning (EF) nr. 1964/2002(2) blev ikrafttrædelsesdatoen for denne bestemmelse udsat til den 1. november 2003.

Systemet med direkte salg fra virksomheden berører i Italien ca. 300 000 producenter og ca. 200 000 tons olivenolie, næsten alle af kvaliteten ekstra jomfruolie. Det direkte salg er en del af en kulturtradition, der forbinder købet af et produkt ved kilden med opdagelsen eller genoplevelsen af små landsbycentre og dermed af landskaber, områder og landsbytraditioner, der er meget vigtige for italienernes kollektive identitet.

Dette salg finder traditionelt sted i pakninger med et volumen på over 5 l. Anser Kommissionen det for muligt at tilpasse bestemmelserne for disse pakninger til de bestemmelser, der i samme forordning er fastsat i art. 2, afsnit 2, for olie bestemt til konsum i restauranter, hospitaler, marketenderier og lignende? I dette afsnit fastsættes det, at medlemsstaterne kan fastsætte en maksimal kapacitet for emballager på over 5 l.

(1) EFT L 155 af 14.6.2002, s. 27.

(2) EFT L 300 af 5.11.2002, s. 3.

Svar afgivet på Kommissionens vegne af Franz Fischler

(9. januar 2003)

Kommissionens forordning (EF) nr. 1019/2002 af 13. juni 2002 om handelsnormer for olivenolie(1) svarer til de henstillinger, der blev fremsat af Rådet under dets behandling af Kommissionens rapport om en kvalitetsstrategi for olivenolie.

Denne forordning blev ændret ved Kommissionens forordning (EF) nr. 1964/2002 af 4. november 2002(2) for bedre at tilpasse bestemmelsernes ikrafttrædelsesdatoer til aktørernes krav (producenter og aftappere). Ifølge ændring af artikel 12, stk. 2, skal forordningen anvendes fra og med den 1. november 2002 bortset fra bestemmelserne i artikel 2, 3, 5 og 6, der skal anvendes fra og med den 1. november 2003. Kravet om, at olien skal pakkes i pakninger med en maksimal kapacitet på 5 l og være mærket i overensstemmelse med forordningen, er således blevet udsat til den 1. november 2003. Derudover kan den olie, der blev markedsført før den 1. november 2003, sælges indtil udløbet af dens holdbarhedsdato.

Artikel 2 i forordning (EF) nr. 1019/2002 forbyder ikke direkte salg, men for at sikre oliens kvalitet og forhindre svigagtige blandinger samt garantere hygiejniske forhold for den olie, der markedsføres, skal al salg foregå i pakninger, som rummer mindre end 5 l, og emballagen skal være forsynet med en passende åbningsordning og mærket i overensstemmelse med forordningen.

Med hensyn til pakningernes kapacitet gælder den eneste undtagelse for olie, der er bestemt til konsum i restauranter, hospitaler, marketenderier og lignende. Olien kan sælges i pakninger, der rummer mere end 5 l, og som er hermetisk lukket, hvis medlemsstaten godkender dette. Der er ikke påtænkt nogen undtagelse for det direkte salg fra producenterne til forbrugerne på deres bedrifter.

Kommissionen er overbevist om, at det er nødvendigt at beskytte kvaliteten af producenternes olie i forhold til forbrugerne.

(1) EFT L 155 af 14.6.2002.

(2) Kommissionens forordning (EF) nr. 1964/2002 af 4. november 2002 om ændring af forordning (EF) nr. 1019/2002 om handelsnormer for olivenolie, EFT L 300 af 5.11.2002.